To Dagli'Brugsen-butikker i Vesthimmerlands Kommune blev fredag eftermiddag udsat for røveriforsøg. Det var den samme gerningsmand, der var på spil i både Hornum og Overlade. Det skriver Nordjyllands Politi på Twitter. Klokken 14.30 indgik fik politiet en anmeldelse om røveri mod Dagli'Brugsen i Hornum. En gerningsmand truede personalet med en attrap-pistol, men fik intet udbytte med fra stedet. Gerningsmanden kørte derfra i en sort bil, skriver politiet. Cirka 25 minutter senere mødte samme gerningsmand op i Dagli'Brugsen i Overlade, hvor han også lavede røveri mod butikken. Han fik her et ukendt pengebeløb med sig. Politiet fandt mand, penge og attrap-pistol Omkring klokken 15.20 observerede en af politiets patruljer den sorte bil og bragte den til standsning på Bjørnsholmsvej ved Overlade. I bilen var en 23-årig mand, som ifølge politiet er gerningsmand til de to røverier. I nærheden af den sorte bil blev der fundet en pose indeholdende penge fra røveriet i Overlade. I bilen fandt patruljen en attrap/paintball-pistol. Nordjyllands Politi har fredag eftermiddag været til stede ved de to gerningssteder og foretaget undersøgelser. Gerningsmanden er kørt til politigården i Aalborg og forventes afhørt senere fredag. Den 23-årige gerningsmand er kendt af politiet i forvejen og forventes fremstillet i grundlovsforhør lørdag formiddag. Ingen er kommet fysisk til skade ved røverierne.

Referat:
En 23-årig mand er fredag eftermiddag blevet anholdt, efter at han inden for en halv time forsøgte at røve to Dagli'Brugsen-butikker.